
Plazmamembrán kalcium pumpa fehérjék szerepének vizsgálata a szövetsérülés során

Bevezetés: A hámszöveti sérülés behatolási kaput jelent a külvilág számára, mely védekező reakcióként gyors sebzáródási mechanizmusokat és helyi gyulladásos választ indít be. Ezen reakciók szabályozásában ismert, hogy a legkorábbi jelátviteli folyamat a kalcium szignál változása a sérülést környező sejtekben. A folyamat molekuláris szabályozásáról, a kalcium jel kiváltásában és lecsengésében résztvevő fehérjékről azonban még kevés ismeret áll rendelkezésre. Az általunk vizsgált plazmamembrán kalcium pumpa fehérjék (PMCA) is ide tartoznak, melyeknek mind a négy izoformája a citoplazmatikus Ca2+ ionok extracelluláris térbe történő eltávolításáért felelős. Munkánk célja a sérülés által kiváltott Ca2+ jelek tér- és időbeli feltérképezése mellett a PMCA fehérjék szerepének vizsgálata volt egy zebradánió farokúszó sérülés modellben.
Módszerek: Western-blot technikával kimutattuk, hogy zebradániókban a PMCA4 a domináns izoforma. Ezt követően HEK293A sejtekben vizsgáltuk a humán, illetve zebradánió PMCA4 ortológ citoplazmatikus Ca2+ jelekre gyakorolt hatását a genetikailag kódolt GCaMP7s fluoreszcens kalciumindikátor segítségével. Létrehoztunk ezen túlmenően egy GCaMP7s kalciumindikátort kifejező transzgenikus zebradánió vonalat. Ezen vonalakban ezt követően kétféle módszerrel terveztük a PMCA4 kifejeződését gátolni. Első megközelítésben morpholino antisense oligonukleotidok használatával blokkoltuk a transzlációt, ezáltal csökkentve a PMCA4 expresszióját. Hatását három napos zebrahal lárvákon teszteltük a farokúszó sebzését követően, melyekben a Ca2+ szignál változását spinning-disk konfokális mikroszkópiával követtük nyomon. Második megközelítésként CRISPR-Cas9-alapú génkiütés révén PMCA4 génhiányos zebradánió vonalat hoztunk létre.
Eredmények: A zebrahalak farokúszójának sebzése során megfigyeltük, hogy három különböző típusú Ca2+ jel különíthető el: egy gyors befelé terjedő hullám, egy tartós sebszéli jel, valamint egy oszcillációs aktivitás. Ezt vizsgálva PMCA4 géncsendesített halakban a sebszéli szignál időbeni elhúzódását, valamint az oszcillatorikus Ca2+ jel csökkenését mutattuk ki.
Megbeszélés: Eredményeink alapján arra következtethetünk, hogy a PMCA4 jelentős szerepet tölt be a különböző típusú Ca2+ jelek szabályozásában. Ezen keresztül befolyásolhatja a sebzáródás és korai gyulladás folyamatát, melynek vizsgálatát jövőbeli kísérleteinkben tervezzük.



